**Často kladené otázky**

**k Výzve na predkladanie žiadostí o poskytnutie podpory pre doktorandov a mladých výskumných pracovníkov STU na naštartovanie výskumnej kariéry**

Dátum aktualizácie: 25. 11. 2023

**Žiadatelia, ktorí podajú projekty vo výzve ESG a budú úspešní aj vo výzve Mladých výskumníkov 2023, získajú financie na projekty z oboch výziev, alebo jeden žiadateľ môže mať financovaný projekt len z jednej výzvy?**

Tieto výzvy sa budú vyhodnocovať súbežne. Jeden žiadateľ môže mať financovaný projekt iba z jednej z tých dvoch výziev.

**Pri podávaní Mladého výskumníka sme dostali informáciu, že by sa Mladý výskumník a ESG mali podávať spolu a komisia rozhodne, že komu pridelí aký obnos peňazí. Takže by som sa rád informoval, či ide o úplne separátnu výzvu, alebo sú to práve tie ESG projekty, a Mladý výskumník je zvlášť.**

Výzva na predkladanie žiadostí v rámci Programu na podporu mladých výskumníkov a Výzva na predkladanie žiadostí o poskytnutie podpory pre doktorandov a mladých výskumných pracovníkov STU na naštartovanie výskumnej kariéry (tzv. ESG) sú dve separátne výzvy, ktoré majú individuálne podmienky podávania projektov. Do každej výzvy sa podáva projekt zvlášť. Tieto dve výzvy sa budú vyhodnocovať súbežne. Jeden žiadateľ môže mať financovaný projekt iba z jednej z tých dvoch výziev.

**Chcel by som sa poradiť ohľadom aktuálne vyhlásenej Výzvy na predkladanie žiadostí o poskytnutie podpory pre doktorandov a mladých výskumných pracovníkov STU na naštartovanie výskumnej kariéry Výskumná aktivita B – postdoktorandské granty. Jedná sa o bod 6. Oprávnené výdavky b) Spotrebný materiál, ostatné tovary a služby potrebné na realizáciu projektu. Nakoľko ostatné body tejto výzvy explicitne nehovoria o nákladoch spojených s publikovaním, ako je vložné do časopisov (article processing charge), bolo by možné interpretovať služby potrebné na realizáciu projektu tak, že by zahŕňali vložné do časopisov?**

Áno, tento typ výdavkov je oprávnený v rámci uvedenej kategórie za podmienky, že súvisí s realizáciou projektu.

**Z pohľadu výzvy ESG mladý výskumník je výskumník do päť rokov od získania PhD. bez ohľadu na vek? Pri doktorandoch tiež nie je obmedzený vek?**

Vo výzve sa uvádza, že oprávneným žiadateľom pre Výskumnú aktivitu A je výlučne študent denného doktorandského štúdia (interný doktorand) pôsobiaci na niektorej zo súčastí STU v Bratislave. Granty budú udelené výlučne študentom dennej formy doktorandského štúdia v štandardnej dĺžke štúdia, ktorých predpokladaný termín obhajoby dizertačnej práce nepredchádza termínu ukončenia realizácie projektu.

Oprávneným žiadateľom pre Výskumnú aktivitu B je mladý výskumný pracovník pôsobiaci na niektorej zo súčastí STU v Bratislave. Granty budú udelené výlučne pedagogickým zamestnancom alebo výskumným pracovníkom, ktorí majú v priebehu celého riešenia projektu uzatvorený pracovný pomer na STU na ustanovený týždenný pracovný čas a zároveň ku dňu udelenia postdoktorandského projektu ešte nedosiahli obdobie 5 rokov od získania titulu PhD. Postdoktorandský grant zároveň nie je možné poskytnúť zamestnancom, ktorí predstavujú ostatných zamestnancov alebo študentov študijných programov tretieho stupňa vysokoškolského štúdia. V ani jednej kategórii vek žiadateľa nie je limitovaný.

**Splním podmienku, ak požiadam o grant v dĺžke trvania 1 rok?**

Áno, minimálne trvanie projektu je 12 mesiacov a maximálne 24 mesiacov.

**Vo výzve sa uvádza, že oprávneným žiadateľom pre Výskumnú aktivitu A je výlučne študent denného doktorandského štúdia (interný doktorand) pôsobiaci na niektorej zo súčastí STU v Bratislave. Ako je to s doktorandami ktorí sú vedení u nás na univerzite, ale reálne sú v externej vzdelávacej inštitúcií (EVI), teda ak máme študijný program zdieľaný napríklad so SAV. Ten nie je oprávneným žiadateľom?**

Vo výzve sa uvádza, že oprávneným žiadateľom pre Výskumnú aktivitu A je výlučne študent denného doktorandského štúdia (interný doktorand) pôsobiaci na niektorej zo súčastí STU v Bratislave. Ak doktorand pôsobí na externej vzdelávacej inštitúcii, nie je oprávneným žiadateľom podľa podmienok uvedených vo výzve.

**Mám podaný projekt v rámci výzvy na podporu excelentných výskumníkov R2. Som oprávnený žiadať o grant v rámci výzvy ESG?**

Z dôvodu predchádzania dvojitému financovaniu žiadateľ/držiteľ R1 štipendia (výzva s kódom 09I03-03-V02), R2/R3/R4 štipendia (výzva s kódom 09I03-03-V04), príp. štipendia z výzvy na podporu výskumníkov ohrozených konfliktom na Ukrajine (výzva s kódom 09I03-03-V01), nie je oprávnený žiadať o grant ESG.